Document ID: 32013R0814

ΚΑΝΟΝΙΣΜΌΣ (ΕΕ) αριθ. 814/2013 ΤΗΣ ΕΠΙΤΡΟΠΉΣ
της 2ας Αυγούστου 2013
για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των θερμαντήρων νερού και των δεξαμενών αποθήκευσης ζεστού νερού
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
Έπειτα από διαβούλευση με το φόρουμ διαβούλευσης για τον οικολογικό σχεδιασμό,
Εκτιμώντας τα ακόλουθα:
(1)
Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού, χωρίς αυτό να συνεπάγεται υπερβολικό κόστος.
(2)
Στο άρθρο 16 παράγραφος 2 στοιχείο α) της οδηγίας 2009/125/ΕΚ προβλέπεται ότι, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2 και μετά από διαβούλευση με το φόρουμ διαβούλευσης για τον οικολογικό σχεδιασμό, η Επιτροπή θεσπίζει, κατά περίπτωση, μέτρα εφαρμογής για προϊόντα με μεγάλες δυνατότητες οικονομικώς αποδοτικής μείωσης των εκπομπών αερίων θερμοκηπίου, στα οποία συγκαταλέγεται ο εξοπλισμός θέρμανσης νερού.
(3)
Η Επιτροπή εκπόνησε προκαταρκτική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές των θερμαντήρων νερού και των δεξαμενών αποθήκευσης ζεστού νερού που χρησιμοποιούνται συνήθως στις κατοικίες και στις μικρές εμπορικές επιχειρήσεις. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες και τα αποτελέσματα δημοσιοποιήθηκαν.
(4)
Ως σημαντικές περιβαλλοντικές πτυχές των θερμαντήρων νερού για τους σκοπούς του παρόντος κανονισμού χαρακτηρίζονται η κατανάλωση ενέργειας κατά το στάδιο χρήσης και (για θερμαντήρες νερού με αντλία θερμότητας) η στάθμη ηχητικής ισχύος, Επιπλέον, για θερμαντήρες νερού που χρησιμοποιούν ορυκτά καύσιμα, ως σημαντικές περιβαλλοντικές πτυχές χαρακτηρίζονται επίσης οι εκπομπές οξειδίων του αζώτου, μονοξειδίου του άνθρακα και υδρογονανθράκων. Σημαντική περιβαλλοντική πτυχή των δεξαμενών αποθήκευσης ζεστού νερού είναι η κατανάλωση ενέργειας που οφείλεται στις πάγιες απώλειες τους.
(5)
Δεν είναι σκόπιμο να καθοριστούν απαιτήσεις οικολογικού σχεδιασμού για τις εκπομπές μονοξειδίου του άνθρακα και υδρογονανθράκων, καθώς δεν υπάρχουν ακόμη κατάλληλες ευρωπαϊκές μέθοδοι μετρήσεων. Με σκοπό την κατάρτιση αυτών των μεθόδων μετρήσεων, η Επιτροπή ανέθεσε στους ευρωπαϊκούς οργανισμούς τυποποίησης να εξετάσουν τις απαιτήσεις οικολογικού σχεδιασμού όσον αφορά τις εν λόγω εκπομπές κατά τη διάρκεια της επανεξέτασης του παρόντος κανονισμού. Εθνικές διατάξεις για τις απαιτήσεις οικολογικού σχεδιασμού σχετικά με τις εκπομπές μονοξειδίου του άνθρακα και υδρογονανθράκων των θερμαντήρων νερού επιτρέπεται να διατηρηθούν έως ότου αρχίσουν να ισχύουν οι αντίστοιχες ενωσιακές απαιτήσεις οικολογικού σχεδιασμού. Δεν επηρεάζονται οι διατάξεις της οδηγίας 2009/142/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, σχετικά με τις συσκευές αερίου (2), οι οποίες περιορίζουν τα προϊόντα καύσης από συσκευές καύσης αέριων καυσίμων σε σχέση με την υγεία και την ασφάλεια.
(6)
Η προκαταρκτική μελέτη κατέδειξε ότι για τους θερμαντήρες νερού και τις δεξαμενές αποθήκευσης ζεστού νερού δεν χρειάζονται απαιτήσεις όσον αφορά τις λοιπές παραμέτρους οικολογικού σχεδιασμού που αναφέρονται στο παράρτημα I, μέρος 1 της οδηγίας 2009/125/ΕΚ. Συγκεκριμένα, δεν χαρακτηρίζονται σημαντικές οι εκπομπές θερμοκηπικών αερίων που σχετίζονται με τα ψυκτικά μέσα που χρησιμοποιούνται σε θερμαντήρες νερού με αντλία θερμότητας για τη θέρμανση του υπάρχοντος κτιριακού αποθέματος στην Ευρώπη. Η σκοπιμότητα της θέσπισης απαιτήσεων οικολογικού σχεδιασμού όσον αφορά τις εν λόγω εκπομπές θερμοκηπικών αερίων θα επαναξιολογείται κατά την αναθεώρηση του παρόντος κανονισμού.
(7)
Το πεδίο εφαρμογής του παρόντος κανονισμού πρέπει να περιορίζεται στους θερμαντήρες νερού που προορίζονται για την παροχή ζεστού πόσιμου νερού και νερού οικιακής χρήσης.
(8)
Οι θερμαντήρες νερού που έχουν σχεδιαστεί για τη χρήση κυρίως στερεών ή υγρών καυσίμων (άνω του 50 %) από βιομάζα έχουν ιδιαίτερα τεχνικά χαρακτηριστικά που θα απαιτήσουν περαιτέρω τεχνικές, οικονομικές και περιβαλλοντικές αναλύσεις. Ανάλογα με το αποτέλεσμα των εν λόγω αναλύσεων, οι απαιτήσεις οικολογικού σχεδιασμού αυτών των θερμαντήρων νερού πρέπει να καθοριστούν σε μεταγενέστερο στάδιο, κατά περίπτωση.
(9)
Η ετήσια κατανάλωση ενέργειας στην ΕΕ από τους θερμαντήρες νερού και τις δεξαμενές αποθήκευσης ζεστού νερού εκτιμήθηκε ότι το 2005 ήταν 2 156 PJ (51 εκατ. ΤΙΠ), που αντιστοιχεί σε εκπομπές 124 εκατ. τόνων CO2. Αν δεν ληφθούν συγκεκριμένα μέτρα προβλέπεται ότι η ετήσια κατανάλωση ενέργειας θα ανέλθει σε 2 243 PJ το 2020. Οι ετήσιες εκπομπές οξειδίων του αζώτου στην ΕΕ από τους θερμαντήρες νερού και τις δεξαμενές αποθήκευσης ζεστού νερού εκτιμήθηκε ότι το 2005 ήταν 559 χιλιάδες τόνοι ισοδυνάμου SOx. Αν δεν ληφθούν συγκεκριμένα μέτρα προβλέπεται ότι οι ετήσιες εκπομπές θα ανέλθουν σε 559 χιλιάδες τόνους ισοδυνάμου SOx το 2020. Η προκαταρκτική μελέτη κατέδειξε ότι είναι δυνατό να μειωθούν σημαντικά η ετήσια κατανάλωση ενέργειας κατά τη φάση χρήσης και οι εκπομπές οξειδίων του αζώτου από τους θερμαντήρες νερού.
(10)
Η ενεργειακή κατανάλωση των θερμαντήρων νερού και των δεξαμενών αποθήκευσης ζεστού νερού είναι δυνατό να μειωθεί με την εφαρμογή υφισταμένων οικονομικά αποδοτικών, μη ιδιοταγών τεχνολογιών που αποφέρουν μείωση των συνδυασμένων δαπανών αγοράς και λειτουργίας των προϊόντων αυτών.
(11)
Το συνδυασμένο αποτέλεσμα των απαιτήσεων οικολογικού σχεδιασμού που προβλέπονται στον παρόντα κανονισμό και του κατ’ εξουσιοδότηση κανονισμού (ΕΕ) αριθ. 812/2013 της 18ης Φεβρουαρίου 2013, για τη συμπλήρωση της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ένδειξη κατανάλωσης ενέργειας των θερμαντήρων νερού, των δεξαμενών αποθήκευσης ζεστού νερού και των συγκροτημάτων θερμαντήρων νερού και ηλιακών συσκευών (3) αναμένεται να αποφέρει μέχρι το 2020 εκτιμώμενη ετήσια εξοικονόμηση ηλεκτρικής ενέργειας 450 PJ (11 εκατ. ΤΙΠ), που αντιστοιχεί σε εκπομπές περίπου 26 εκατ. τόνων CO2, και μείωση των ετήσιων εκπομπών οξειδίων του αζώτου κατά περίπου 130 χιλιάδες τόνους ισοδυνάμου SOx, σε σύγκριση με την κατάσταση εάν δεν ληφθεί κανένα μέτρο.
(12)
Με τις απαιτήσεις οικολογικού σχεδιασμού πρέπει να εναρμονιστούν οι απαιτήσεις για την κατανάλωση ενέργειας, τη στάθμη ηχητικής ισχύος και τις εκπομπές οξειδίων του αζώτου των θερμαντήρων νερού και οι απαιτήσεις για τις πάγιες απώλειες των δεξαμενών αποθήκευσης ζεστού νερού σε ολόκληρη την Ευρωπαϊκή Ένωση, ώστε να συμβάλουν στη καλυτέρευση της λειτουργίας της εσωτερικής αγοράς και στη βελτίωση των περιβαλλοντικών επιδόσεων των εν λόγω προϊόντων.
(13)
Οι απαιτήσεις οικολογικού σχεδιασμού πρέπει να μην επηρεάζουν τη λειτουργικότητα ή την οικονομική προσιτότητα των θερμαντήρων νερού και των δεξαμενών αποθήκευσης ζεστού νερού από τη σκοπιά του τελικού χρήστη και πρέπει να μην έχουν αρνητικές συνέπειες στην υγεία, την ασφάλεια ή το περιβάλλον.
(14)
Οι απαιτήσεις οικολογικού σχεδιασμού πρέπει να επιβληθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα πρέπει να καθοριστεί κατά τρόπο ώστε να ληφθούν υπόψη οι συνέπειες κόστους για τους κατασκευαστές, ιδίως δε για τις μικρές και μεσαίες επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού.
(15)
Οι παράμετροι των προϊόντων πρέπει να μετριούνται και να υπολογίζονται με αξιόπιστες, ακριβείς και αναπαραγώγιμες μεθόδους οι οποίες να λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμών, συμπεριλαμβανομένων, εάν υπάρχουν, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης κατόπιν αιτήματος της Επιτροπής, σύμφωνα με τη διαδικασία που ορίζεται στον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση (4).
(16)
Σύμφωνα με το άρθρο 8 παράγραφος 2 της οδηγίας 2009/125/ΕΚ, στον παρόντα κανονισμό προσδιορίζονται οι εφαρμοστέες διαδικασίες αξιολόγησης της συμμόρφωσης.
(17)
Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό.
(18)
Για την περαιτέρω μείωση των περιβαλλοντικών επιπτώσεων των θερμαντήρων νερού και των δεξαμενών αποθήκευσης ζεστού νερού, οι κατασκευαστές πρέπει να παρέχουν πληροφορίες για την αποσυναρμολόγηση, την ανακύκλωση ή/και τη διάθεση στο τέλος του κύκλου ζωής τους.
(19)
Πέραν των νομικώς δεσμευτικών απαιτήσεων που ορίζονται στον παρόντα κανονισμό, πρέπει να καθοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών για να εξασφαλιστεί η σε ευρεία κλίμακα πληροφόρηση σχετικά με τις περιβαλλοντικές επιδόσεις του κύκλου ζωής των θερμαντήρων νερού και των δεξαμενών αποθήκευσης ζεστού νερού που υπόκεινται στον παρόντα κανονισμό και η εύκολη πρόσβαση στις σχετικές πληροφορίες.
(20)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά ή/και τη θέση σε λειτουργία των θερμαντήρων νερού με ονομαστική θερμική ισχύ ≤ 400 kW και των δεξαμενών αποθήκευσης ζεστού νερού με χωρητικότητα αποθήκευσης ≤ 2 000 λίτρων, συμπεριλαμβανομένων των θερμαντήρων νερού που είναι ενσωματωμένοι σε συγκροτήματα θερμαντήρα νερού και ηλιακής συσκευής, όπως ορίζονται στο άρθρο 2 του κατ’ εξουσιοδότηση κανονισμού (ΕΕ) αριθ. 812/2013.
2. Ο παρών κανονισμός δεν ισχύει για:
α)
θερμαντήρες νερού ειδικά σχεδιασμένους για να χρησιμοποιούν καύσιμα σε αέρια ή υγρή μορφή που παράγονται κυρίως από βιομάζα·
β)
θερμαντήρες νερού που χρησιμοποιούν στερεά καύσιμα·
γ)
θερμαντήρες νερού που εμπίπτουν στο πεδίο εφαρμογής της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου (5)·
δ)
θερμαντήρες συνδυασμένης λειτουργίας όπως ορίζονται στο άρθρο 2 του κανονισμού (ΕΕ) αριθ. 813/2013 της Επιτροπής. (6).
ε)
θερμαντήρες νερού που δεν πληρούν τουλάχιστον το προφίλ φορτίου με τη μικρότερη ενέργεια αναφοράς, όπως καθορίζεται στο παράρτημα III πίνακας 1·
στ)
θερμαντήρες νερού που έχουν σχεδιαστεί αποκλειστικώς για την παρασκευή ζεστών ποτών ή/και τροφίμων·
ζ)
διατιθέμενες στην αγορά πριν την 1η Ιανουαρίου 2018 μονάδες παραγωγής θερμότητας που έχουν σχεδιαστεί για θερμαντήρες νερού και περιβλήματα θερμαντήρων νερού που είναι εξοπλισμένα με τέτοιες μονάδες παραγωγής θερμότητας για την αντικατάσταση πανομοιότυπων μονάδων παραγωγής θερμότητας και πανομοιότυπων περιβλημάτων θερμαντήρων νερού. Στο προϊόν αντικατάστασης ή στη συσκευασία του αναφέρονται ευκρινώς οι θερμαντήρες νερού για τους οποίους προορίζεται.
Άρθρο 2
Ορισμοί
Επιπροσθέτως προς τους ορισμούς του άρθρου 2 της οδηγίας 2009/125/ΕΚ, ισχύουν οι ακόλουθοι ορισμοί για τους σκοπούς του παρόντος κανονισμού:
1) «θερμαντήρας νερού»: διάταξη που
2) «μονάδα παραγωγής θερμότητας»: μέρος θερμαντήρα νερού που παράγει θερμότητα χρησιμοποιώντας μία ή περισσότερες από τις ακόλουθες διεργασίες:
η μονάδα παραγωγής θερμότητας που έχει σχεδιαστεί για θερμαντήρα νερού και το περίβλημα θερμαντήρα νερού το οποίο προορίζεται για τον εξοπλισμό τέτοιας μονάδας παραγωγής θερμότητας θεωρούνται επίσης θερμαντήρες νερού·
3) «περίβλημα θερμαντήρα νερού»: το μέρος θερμαντήρα νερού που έχει σχεδιαστεί για να εγκατασταθεί μονάδα παραγωγής θερμότητας·
4) «ονομαστική θερμική ισχύς»: η δηλωμένη θερμική ισχύς του θερμαντήρα νερού όταν θερμαίνει νερό σε πρότυπες συνθήκες διαβάθμισης, εκφρασμένη σε kW·
5) «χωρητικότητα αποθήκευσης (V)»: η ονομαστική χωρητικότητα δεξαμενής αποθήκευσης ζεστού νερού ή θερμαντήρα αποθήκευσης νερού, εκφρασμένη σε λίτρα·
6) «πρότυπες συνθήκες διαβάθμισης»: οι συνθήκες λειτουργίας των θερμαντήρων νερού για τον προσδιορισμό της ονομαστικής θερμικής ισχύος, της ενεργειακής απόδοσης θέρμανσης νερού, της στάθμης ηχητικής ισχύος και των εκπομπών οξειδίων του αζώτου, καθώς και οι συνθήκες λειτουργίας των δεξαμενών αποθήκευσης ζεστού νερού για τον προσδιορισμό των παγίων απωλειών·
7) «βιομάζα»: το βιοαποικοδομήσιμο κλάσμα προϊόντων, αποβλήτων και καταλοίπων βιολογικής προέλευσης από τη γεωργία (συμπεριλαμβανομένων φυτικών και ζωικών ουσιών), τη δασοκομία και τους συναφείς κλάδους, συμπεριλαμβανομένης της αλιείας και της υδατοκαλλιέργειας, καθώς και το βιοαποικοδομήσιμο κλάσμα των βιομηχανικών και αστικών αποβλήτων·
8) «καύσιμη βιομάζα»: αέριο ή υγρό καύσιμο παραγόμενο από βιομάζα·
9) «ορυκτό καύσιμο»: αέριο ή υγρό καύσιμο ορυκτής προέλευσης·
10) «συμβατικός θερμαντήρας νερού»: θερμαντήρας νερού που παράγει θερμότητα με την καύση ορυκτών καυσίμων ή/και καύσιμης βιομάζας ή/και την αξιοποίηση του φαινομένου Joule σε θερμαντικά στοιχεία με ηλεκτρικές αντιστάσεις·
11) «θερμαντήρας νερού με αντλία θερμότητας»: θερμαντήρας νερού που για την παραγωγή θερμότητας αξιοποιεί τη θερμότητα του περιβάλλοντος από πηγή στον αέρα, το νερό ή το έδαφος ή/και απορριπτόμενη θερμότητα·
12) «ηλιακός θερμαντήρας νερού»: θερμαντήρας νερού με έναν ή περισσότερους ηλιακούς συλλέκτες και ηλιακές δεξαμενές αποθήκευσης ζεστού νερού και ενδεχομένως με αντλίες στο κύκλωμα του συλλέκτη και άλλα εξαρτήματα· οι ηλιακοί θερμαντήρες νερού διατίθενται στην αγορά ως ενιαίες μονάδες·
13) «δεξαμενή αποθήκευσης ζεστού νερού»: δοχείο για την αποθήκευση ζεστού νερού χρήσης ή/και θέρμανσης χώρου, συμπεριλαμβανομένων τυχόν πρόσθετων, που δεν είναι εξοπλισμένο με μονάδα παραγωγής θερμότητας, εκτός ενδεχομένως με έναν ή περισσότερους εφεδρικούς θερμαντήρες εμβάπτισης·
14) «εφεδρικός θερμαντήρας εμβάπτισης»: θερμαντήρας ηλεκτρικής αντίστασης μέσω φαινομένου Joule, ο οποίος αποτελεί μέρος δεξαμενής αποθήκευσης ζεστού νερού και παράγει θερμότητα μόνο όταν η εξωτερική πηγή θερμότητας έχει διακοπεί (επίσης κατά τις περιόδους συντήρησης) ή τεθεί εκτός λειτουργίας ή ο οποίος αποτελεί μέρος ηλιακής δεξαμενής αποθήκευσης ζεστού νερού και παρέχει θερμότητα όταν η ηλιακή πηγή θερμότητας δεν επαρκεί για να ικανοποιήσει τα απαιτούμενα επίπεδα άνεσης·
15) «ενεργειακή απόδοση θέρμανσης νερού (ηwh )»: ο λόγος της ωφέλιμης ενέργειας την οποία παρέχει θερμαντήρας νερού προς την ενέργεια που απαιτείται για την παραγωγή της, εκφρασμένος σε ποσοστό επί τοις εκατό (%)·
16) «στάθμη ηχητικής ισχύος (LWA )»: η στάθμη ηχητικής ισχύος στάθμισης Α του εσωτερικού ή/και του εξωτερικού χώρου, εκφρασμένη σε dB·
17) «πάγιες απώλειες (S)»: η θερμαντική ισχύς που διαχέεται από δεξαμενή αποθήκευσης ζεστού νερού σε συγκεκριμένες θερμοκρασίες του νερού και του περιβάλλοντος, εκφρασμένη σε W·
18) «συντελεστής μετατροπής (CC)»: συντελεστής που αντιστοιχεί στην εκτιμώμενη σε 40 % μέση απόδοση ηλεκτροπαραγωγής στην Ευρωπαϊκή Ένωση που αναφέρεται στην οδηγία 2012/27/ΕΕ του Ευρωπαϊκού Κοινοβουλίου και του Συμβουλίου (7)· η τιμή του συντελεστή μετατροπής είναι CC = 2,5.
Πρόσθετοι ορισμοί για τους σκοπούς των παραρτημάτων II έως VI παρατίθενται στο παράρτημα I.
Άρθρο 3
Απαιτήσεις οικολογικού σχεδιασμού και χρονοδιάγραμμα
1. Οι απαιτήσεις οικολογικού σχεδιασμού για τους θερμαντήρες νερού και τις δεξαμενές αποθήκευσης ζεστού νερού καθορίζονται στο παράρτημα II.
2. Στο ακόλουθο χρονοδιάγραμμα καθορίζεται η έναρξη εφαρμογής της κάθε απαίτησης οικολογικού σχεδιασμού:
α)
από τις 26 Σεπτεμβρίου 2015:
i)
οι θερμαντήρες νερού πληρούν τις απαιτήσεις που καθορίζονται στο παράρτημα II σημείο 1.1 στοιχείο α) σημεία 1.2, 1.3, 1.4 και 1.6·
ii)
οι δεξαμενές αποθήκευσης ζεστού νερού πληρούν τις απαιτήσεις που καθορίζονται στο παράρτημα II σημείο 2.2·
β)
από τις 26 Σεπτεμβρίου 2017:
i)
οι θερμαντήρες νερού πληρούν τις απαιτήσεις που καθορίζονται στο παράρτημα II σημείο 1.1 στοιχείο β)·
ii)
οι δεξαμενές αποθήκευσης ζεστού νερού πληρούν τις απαιτήσεις που καθορίζονται στο παράρτημα II σημείο 2.1·
γ)
από τις 26 Σεπτεμβρίου 2018:
i)
οι θερμαντήρες νερού πληρούν τις απαιτήσεις που καθορίζονται στο παράρτημα II σημείο 1.1 στοιχείο γ)·
ii)
οι θερμαντήρες νερού πληρούν τις απαιτήσεις που καθορίζονται στο παράρτημα II σημείο 1.5 στοιχείο α).·
3. Οι μετρήσεις και οι υπολογισμοί για τη συμμόρφωση προς τις απαιτήσεις οικολογικού σχεδιασμού εκτελούνται σύμφωνα με τις απαιτήσεις του παραρτήματος III και του παραρτήματος IV.
Άρθρο 4
Αξιολόγηση της συμμόρφωσης
1. Η διαδικασία αξιολόγησης της συμμόρφωσης που προβλέπεται στο άρθρο 8 παράγραφος 2 της οδηγίας 2009/125/ΕΚ είναι ο εσωτερικός έλεγχος σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης που ορίζεται στο παράρτημα V της ίδιας οδηγίας.
2. Για τους σκοπούς αξιολόγησης της συμμόρφωσης, η τεχνική τεκμηρίωση περιλαμβάνει τις πληροφορίες για το προϊόν που προβλέπονται στο σημείο 1.6 του παραρτήματος II του παρόντος κανονισμού.
Άρθρο 5
Διαδικασία επαλήθευσης για σκοπούς επιτήρησης της αγοράς
Όταν διενεργούν τους ελέγχους επιτήρησης της αγοράς, που αναφέρονται στο άρθρο 3 παράγραφος 2 της οδηγίας 2009/125/ΕΚ για την εξασφάλιση της συμμόρφωσης με τις απαιτήσεις που ορίζονται στο παράρτημα II του παρόντος κανονισμού, οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα V του παρόντος κανονισμού.
Άρθρο 6
Ενδεικτικά κριτήρια αξιολόγησης
Τα ενδεικτικά κριτήρια συγκριτικής αξιολόγησης των διαθέσιμων στην αγορά θερμαντήρων νερού και δεξαμενών αποθήκευσης ζεστού νερού με τις βέλτιστες επιδόσεις κατά την έναρξη ισχύος του παρόντος κανονισμού καθορίζονται στο παράρτημα IV.
Άρθρο 7
Επανεξέταση
1. Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη την τεχνολογική πρόοδο στα θέματα των θερμαντήρων νερού και των δεξαμενών αποθήκευσης ζεστού νερού και υποβάλλει το αποτέλεσμα της επανεξέτασης στο φόρουμ διαβούλευσης για τον οικολογικό σχεδιασμό. Η επανεξέταση αφορά ιδίως την αξιολόγηση των ακόλουθων πτυχών:
α)
σκοπιμότητα καθορισμού απαιτήσεων οικολογικού σχεδιασμού για τις εκπομπές αερίων θερμοκηπίου που σχετίζονται με τα ψυκτικά μέσα·
β)
με βάση τις εξελισσόμενες μεθόδους μέτρησης, επίπεδο των απαιτήσεων οικολογικού σχεδιασμού όσον αφορά τις εκπομπές μονοξειδίου του άνθρακα και των υδρογονανθράκων που είναι δυνατό να υιοθετηθεί·
γ)
σκοπιμότητα καθορισμού αυστηρότερων απαιτήσεων οικολογικού σχεδιασμού για τις εκπομπές οξειδίων του αζώτου·
δ)
σκοπιμότητα καθορισμού απαιτήσεων οικολογικού σχεδιασμού για θερμαντήρες νερού που έχουν σχεδιαστεί ειδικά για να χρησιμοποιούν αέρια ή υγρά καύσιμα που παράγονται κυρίως από βιομάζα·
ε)
εγκυρότητα της τιμής του συντελεστή μετατροπής·
στ)
σκοπιμότητα της πιστοποίησης από τρίτους.
2. Το αργότερο τρία έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη την τεχνολογική πρόοδο στο θέμα των θερμαντήρων νερού και υποβάλλει το αποτέλεσμα της επανεξέτασης στο φόρουμ διαβούλευσης για τον οικολογικό σχεδιασμό. Η επανεξέταση αφορά μόνο την αξιολόγηση της σκοπιμότητας καθορισμού ιδιαίτερων απαιτήσεων οικολογικού σχεδιασμού για κάθε τύπο θερμαντήρων νερού.
Άρθρο 8
Μεταβατικές διατάξεις
1. Έως τις 26 Σεπτεμβρίου 2015, τα κράτη μέλη μπορούν να επιτρέπουν τη διάθεση στην αγορά ή/και τη θέση σε λειτουργία των θερμαντήρων νερού που πληρούν τις εθνικές διατάξεις οι οποίες ίσχυαν κατά την έκδοση του παρόντος κανονισμού όσον αφορά την ενεργειακή απόδοση θέρμανσης νερού και τη στάθμη ηχητικής ισχύος.
2. Έως τις 26 Σεπτεμβρίου 2018, τα κράτη μέλη μπορούν να επιτρέπουν τη διάθεση στην αγορά ή/και τη θέση σε λειτουργία των θερμαντήρων νερού που πληρούν τις εθνικές διατάξεις οι οποίες ίσχυαν κατά την έκδοση του παρόντος κανονισμού όσον αφορά τις εκπομπές οξειδίων του αζώτου.
3. Έως τις 26 Σεπτεμβρίου 2017, τα κράτη μέλη μπορούν να επιτρέπουν τη διάθεση στην αγορά ή/και τη θέση σε λειτουργία των δεξαμενών αποθήκευσης ζεστού νερού που πληρούν τις εθνικές διατάξεις οι οποίες ίσχυαν κατά την έκδοση του παρόντος κανονισμού όσον αφορά τις πάγιες απώλειες.
Άρθρο 9
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Αυγούστου 2013.

Labels: 1
14
20
7
3